Wayne Rogers , sem var best þekktur fyrir leik sinn í hlutverki her-skurðlæknisins Captain „ Trapper “ John McIntyre í gamanþáttaröðinni Spítalalíf , eða M.A.S.H. , er látinn . Hann lést á fimmtudaginn í Los Angeles í kjölfar lungnabólgu . Hann var 82 ára gamall . Spítalalíf nutu mikilla vinsælda hér á landi á árum áður og því ættu margir Íslendingar að kannast við leikarann úr þáttunum . Rogers lék í fyrstu þremur þáttaröðunum , en þær urðu 11 alls . Skurðlæknirinn var ein vinsælasta persóna þáttanna , og var þekktur fyrir sniðug tilsvör og samtöl við persónu Alan Alda , Hawkeye Pierce . Sagt er að hann hafi verið pirraður út í athyglina sem Alda fékk í þáttunum , og þessvegna hafi hann hætt eftir aðeins þrjár þáttaraðir . Þó hann hafi hætt í þáttunum þá héldu þeir Alda góðum vinskap , en Alda sagði á Twitter : „ Hann var klár , fyndinn , forvitinn og einbeittur , “ skrifaði Alda . „ Við gerum með okkur samkomulag um að leggja okkur alla fram fyrir M.A.S.H. og það tengdi okkur traustum böndum . “